
A DENSO Kft. jelenlegi fém-felületkezelő – feketítő – műveletsora vízfelhasználás, szennyvízterhelés csökkentési lehetőségének vizsgálata

A munka célja, hogy egy autóipari beszállító speciális technológiájának
vízgazdálkodását megvizsgálja, a keletkező szennyvizet a jelenlegi víztartalomnál
koncentráltabb állapotba hozza. Továbbá a tisztított vizet a technológiák
valamelyikében újrahasznosítsa. Ezáltal jelentős költségcsökkentés lehetőségére tegyen
javaslatot.
Az ipari szennyvízkezelés jelentős költséggel és veszéllyel jár. Az említett speciális
technológia (a feketítés folyamata) által kibocsátott szennyvízbe jelentős mennyiségű
olyan szennyvíz is kerül, amely igen kis koncentrációban tartalmaz alkáli detergenseket.
Környezetvédelmi és technológiai szempontból is előnyös, ha az ártalmatlanításra
kerülő szennyvízbe nem vezetjük bele az olyan elhasznált öblítő- és mosófolyadékokat,
amelyek kis ráfordítással, egyszerűbben is megtisztíthatóak és újra felhasználhatóak. Az
így visszanyert víz újabb öblítő-, vagy mosófolyadékok készítésére is felhasználható,
csökkentve ezzel a vállalat vízfelhasználási költségeit.
A dolgozatban ismertetem a gyártó szervezetet, valamint a korrózióvédelmi eljárását.
Részletesen bemutatom a feketítő folyadék, valamint az elfolyó szennyvíz összetételét.
Javaslatot teszek a keletkező szennyvíz lehetséges hasznosítási módszereire. Jellemzem
a különböző módszereket a megtérülési idő, valamint a vízfogyasztás és a termelés
fajlagos mutatóival.



